**Beretning om foreningens virksomhed i det forløbne år (2017/2018) ved formand for bestyrelsen Mikael Erthmann**

**I 2016 fik TDC en tilladelse** til at sætte mast op på forsvarets område, men dette førte ikke til noget resultat. Der var tilsyneladende uenighed om den tildelte placering, og det resulterede i en fornyet høringsrunde men nu med placering tæt op ad Hjortebakke. Dette blev der fra flere sider gjort indsigelse imod. Dette udmøntede sig i, at projektet blev afvist af kommunen.

Resultatet er, at vi fortsat må døje med dårlig mobildækning i flere områder, indtil der forhåbentligt kan udpeges en alternativ placering

**YouSee** tilbød i efteråret at etablere to ”mikrocentraler” i vort Sommerhusområde, såfremt minimum 109 gav tilsagn om at tilslutte sig. Efter en kampagne dels via mail og dels på bloggen endte det med, at mere end 140 gav tilsagn. Projektet blev igangsat i foråret, men løb ind i problemer omkring placeringen af den ene central i Kikhavn. Dette blev dog løst, men projektet blev som følge heraf lidt forsinket.

Den sydligste del blev idriftsat den 6. juni, mens den nordligste desværre først forventes idriftsat omkring 1. september. Når den er idriftsat, vil **YouSee** kontakte brugerne i området med et konkret tilbud.

Med denne løsning bør alle som minimum kunne få 30Mbit download og dermed en rimelig arbejdshastighed.

**I efteråret** forsøgte vi at få gennemført et træfældningsprojekt, men måtte erkende, at vi var alt for sent ude. Derfor vil vi meget snart indbyde til 2 – 3 møder, hvor de enkelte grundejere kan mødes med vort træfældningsfirma og få et tilbud på rydning af et eller flere træer. De fældede træer vil midlertidigt blive opmagasineret på marken mellem Lokvejen og Sandvejen.

Selve projektet vil lige som sidst foregå i vintermånederne, således at vores veje lider et minimum af overlast. Under dagsorden punkt 3 Budget vil der være forslag om, at der afsættes en pulje, hvor grundejerne kan søge om tilskud til arbejdet for dem, som kan retfærdiggøre, at de ikke har råd.

Dette projekt skal også ses i forbindelse med det arbejde, der har pågået hen over efteråret og vinteren med henblik på at sikre nogle retningslinjer for, hvordan vi sikrer, at området forbliver et åbent sommerhusområde med følelsen af nærhed til havet for alle, hvilket desværre ikke er tilfældet for flere veje. Dette vil blive drøftet under dagsordens pkt. 5.

**Vort medlemssystem,** der i overvejende grad består af en række excel-filer og en database, opfylder på ingen måde de nye krav til datasikkerhed og privacy som anført inden for den nye dataforordning.

Dette, tillige med at det eksisterende system har udvist en meget varierende grad af pålidelighed specielt omkring bloggen, der igen og igen ikke har kunnet sikre, at alle bliver notificeret ved diverse indlæg og som tillige har store vanskeligheder ved at kunne håndtere vedhæftning af filer, har ført til, at bestyrelsen har set på flere mulige alternativer.

Dette har ført til, at vi fra sensommeren vil overgå til et ny system fra klubmodul, der i dag benyttes af mere end 1400 foreninger over hele landet.

Dette system giver en række fordele udover at kunne sikre, at vi som forening kan leve op til de nye krav i Persondataforordningen.

Systemet vil blive kort gennemgået under punkt 4 (kontingent), hvor I også vil få mulighed for at stille spørgsmål.

**Renovering af Hesseløvej og Sandvejen.**

Efter mange års venten kom der endelig et oplæg fra kommunen omkring forslag til udbedring og fordeling af udgifterne af vejene. På trods af en ellers vellykket høringsrunde endte sagen med, at kommunen gennemførte projektet baseret på deres egen fordelingsnøgle, hvilket for flere grundejere blev noget dyrere end den fordelingsnøgle, som grundejerne lagde op til, hvor det var ens for alle.

Projektet er nu gennemført og ser umiddelbart ud til at være i orden. KGF er på nuværende tidspunkt dog ikke vidende om, hvilken opkrævning de enkelte grundejere er blevet mødt med.

**Tyveri** i vort område er et tilbagevendende problem, men i år har der heldigvis været færre end året før, men vi har fortsat vores andel af tyverier. En kedelig udvikling som vi som grundejerforening ikke kan sidde overhørig. Vi prøvede sidste år at lodde interessen for en fælles indsats med enten mærkning af vores bo eller alarmer, men der var kun ringe interesse. Vi kan derfor kun anbefale, at vi alle holder øjne og ører åbne og rapporterer, hvad vi anser som mistænkelig adfærd.

Husk at **afbrænding af haveaffald ikke er tilladt** her i kommunen. I kan læse mere om betingelserne på Halsnæs Forsynings hjemmeside. Den meget varme og tørre sommer har desuden medført totalt forbud mod enhver form for brug af åben ild herunder også brug gril på ikke fast underlag.

**Skiltning.**
Sidste år satte Digelaget en række skilte på diget der angav at badning indenfor 50 meter fra sommerhusene ikke er tilladt og visse overgang kun er for digelagets medlemmer.

Dette faldt flere for brystet og gav anledning til, at der blev indledt en dialog med Digelaget omkring teksten, der på mange måder signalerer en adfærd, der opfattes som fremmed i vort område.

Denne dialog har afstedkommet, at der er oprettet en arbejdsgruppe med deltagelse af Digelaget, Kikhavn Bylav og Grundejerforeningen med henblik på at skabe en skiltning, der i form og indhold signalerer en mere åben og positiv skiltning i stedet for de mange forbud.

Der er på nuværende tidspunkt ikke et færdigt oplæg, men det er tanken, at alle skilte i område inddrages i dette projekt, herunder også de store informationstavler. Jeg kan ikke sige noget konkret om den skiltning, der kommer på diget, men det er min forståelse, af skiltningen på diget kun vil regulere forhold omkring diget og ikke adfærd på stranden, der ligger uden for digelagets kompetenceområde.

I de sidste år har der været nogle tiltag til at få etableret nogle **etiske fællesskabsprincipper. Bestyrelsen har på basis af** ideer fra en anden grundejerforening udarbejdet et oplæg, som vi ønsker at sætte i høring blandt vores medlemmer. Processen for dette vil nærmere blive gennemgået under pkt 5 på denne generalforsamling.

**Allé vejene** i området er private fællesveje, hvor vedligeholdelsen påhviler de enkelte grundejere til vejmidten. Og husk at vedligeholdelsen starter ved skellet, d.v.s. at **buske og krat skal ryddes fra skel til vej**.

Som bekendt har foreningen påtaget sig at vedligeholde fordelingsvejene. Disse er **Jørgen Olsens Vej, Lokvejen, Linesvej, Svinget i Humber Ager og Kragevejen**.

Man har i 2017 forsøgsvis benyttet sig af skærver, idet disse er mere modstandsdygtige overfor regn og samtidig giver anledning til mindre støv. Dette forsøg har vist sig at medføre, at der går længere tid mellem at hullerne genopstår, og dette forårs opfyldning har primært været de steder, hvor vi ikke påførte noget året før. Det er derfor vores forventning, at vi efter nogle år gerne skulle se, at der påføres mindre og mindre materialer.

Det skal bemærkes, at der generelt tilføres så lidt materiale som muligt, fordi vi stadigvæk ønsker, at vejene skal fremtræde som de gamle markveje, de jo reelt stadigvæk er, men også fordi de ikke skal blive for gode, da dette vil øge hastigheden på vores veje.

Et andet problem med den vedvarende tilførsel af materialer er, at vejen efterhånden ligger meget højt i forhold til specielt dem på nordsiden af Lokvejen, hvilket giver en del gener til tilkørslerne.

Ud over den almindelige vedligeholdelse har vi hvert år sprøjtet med **støddæmpende middel** på Jørgen Olsens Vej og Lokvejen med godt resultat.

I februar var bestyrelsen igen i år på vejvandring i hele området og valgte, at der skulle udføres vedligeholdelse på en del strækninger / områder uden for de før omtalte veje for at sikre, at der ikke opstår større huller i fordelingsvejene. Vi kunne også her konstatere, at der er flere boligejere, der klart bør gøre noget ved deres hække ud mod vejen, idet den krævede minimumsbredde på 3,77 meter mange steder ikke er overholdt. Nogle fik en personlig mail.

Der har tillige været flere veje, der har været udsat for en voldsom belastning som følge af bygning af nye sommerhuse eller større renoveringsprojekter. Boligejerne er i disse tilfælde blevet bedt om at udbedre de skader, der er opstået på vores veje som følge af den tunge trafik.

Vejenes tilstand afhænger af mange faktorer såsom regn, sne og frost, men også af den trafik der er på vejene specielt i de udsatte vintermåneder, og når det har regnet stærkt. Der vil derfor kunne forudses et øget krav til vedligeholdelse, dersom vort område får en markant stigning i antal helårsbeboere, således som det forudses på basis af de nye lempeligere regler for tilladelse til helårsbeboelse.

Vejene skal på den ene side sikre en sikker færdsel men på den anden side ej heller opfordre til, at der køres for stærkt, da det er uforsvarligt på de mange smalle veje. I øvrigt vil jeg gerne opfordre til at **nedsætte farten** på vore veje, da de mange steder er uoverskuelige – og især i sommertiden færdes der mange børn.

Bestyrelsen anser, at vores veje lige nu i rimelig grad opfylder disse to kriterier, men de vil fortsat kræve vores opmærksomhed.

Bestyrelsen giver gerne et **tilskud til genopretning** af andre veje – dog undtaget veje med private vejlaug – og dermed mindre kontingentbetaling. Hvis grundejerforeningen skal indgå med betaling til forbedring af andre veje, må **alle** grundejere, som har vedligeholdelsespligten til den pågældende vej, deltage i betalingen, dvs. også de grundejere som ikke er medlem af grundejerforeningen. Inden arbejdet iværksættes, skal pengene være indbetalt til Grundejerforeningen af tovholderen for projektet. Kun medlemmer vil få refunderet en del af betalingen.

Jeg henstiller til medlemmerne om at **undlade parkering på vore smalle veje**, da redningskøretøjer og renovationskøretøjer skal kunne passere.

For 5 år siden anskaffede foreningen en trailer, som kan lånes gratis af vore medlemmer. Der kan påmonteres sidegitter. Det er Niels Græm, Hermelinvej 26, der står for udlån - Traileren bestilles på

niels.graem@gmail.com

.

Dialogen mellem bestyrelsen og medlemmerne er i dag overvejende **elektronisk via mail og bloggen**. Det er vores opfattelse, at vi via bloggen har fået en både bedre og mere relevant dialog mellem bestyrelsen og medlemmerne og disse indbyrdes.

Med det kommende medlemssystem er det vores forhåbning, at vi får et mere moderne og velfungerende system, som virkelig kan sikre en god dialog blandt vores medlemmer og bestyrelsen.

Vi håber, at vi kan fortsætte med den **elektroniske dialog** via det nye system, som sammen med mail kan være med til at sikre en effektiv kommunikation og samtidig sikre, at vi sparer penge på porto og kuverter.

Det skal samtidig bemærkes, at der har været en lille fremgang i antal medlemmer på netto 4 til i alt 283, hvilket er glædeligt. Heraf er det kun 16, der er uden mailadresse mod sidste års 31.

Så vi er næsten i mål med sikring af mailadresser til alle.

Så til de manglende 16 medlemmer er min opfordring, at I opretter en profil i det nye modul med jeres kontaktinformation.

De grundejere, der ikke har e-mail eller ikke ønsker elektronisk kontakt, får selvfølgelig fortsat almindelige breve fra os. Dog ikke **nyhedsbrevene**, som kun kommer via hjemmesiden.

* Som sidste år kan I få udleveret vores nye **logoskilte**. Så kan alle se, at I deltager i vedligeholdelsen af vejene og forstår betydningen af solidaritet og fællesskab.
* Og så må i godt huske på de vedtagne regler om **motorstøj,** så naboerne ikke blive irriteret over, at plæneklipperen starter, lige når grill-bøffen er parat.
* Og husk også, at der på stort set alle veje i Grundejerforeningens område er **højre vigepligt.**

Og til sidst, en stor **tak til nuværende og tidligere bestyrelsesmedlemmer** for en stor indsats med alt det praktiske og for godt og inspirerende samarbejde i årets løb.